**Pályázati felhívás**

**az ERöMŰVHÁZ Nonprofit Korlátolt Felelősségű Társaság
ügyvezetői tisztségének ellátására**

**1. A pályázatot kiíró adatai**

**A szervezet neve**: Budapest Főváros VII. kerület Erzsébetváros Önkormányzata

**A szervezet címe**: 1073 Budapest, Erzsébet körút 6.

**A kapcsolattartó neve**: Gyuris Gabriella irodavezető

**A kapcsolattartó telefonszáma**: 462-3327

**A kapcsolattartó e-mail címe**: Gyuris.Gabriella@erzsebetvaros.hu

**2. A pályázatra kiírt munkaköri adatok**

A **pályázatra kiírt munkakör pontos neve**: ERöMŰVHÁZ Nonprofit Korlátolt Felelősségű Társaság ügyvezető munkakör

**A pályázatra kiírt munkakörbe tartozó lényeges feladatok felsorolása**:

Az ügyvezető feladata a Kft. alapító okiratában foglalt feladatok ellátásának szervezése, a K11 Rendezvényközpont és Művelődési Ház (1075 Budapest, Király u. 11). mint közművelődési intézmény, a Róth Miksa Emlékház és Gyűjtemény mint közérdekű muzeális gyűjtemény (1078 Budapest, Nefelejcs u. 26.), valamint a Kft. alapító okiratában szereplő további telephelyek irányítása, hatékony, szakszerű és törvényes működésének biztosítása, képviselete, a Kft. alkalmazottai felett a munkáltatói jogkörök gyakorlása.

Az ügyvezető feladata továbbá az Önkormányzattal kötött közszolgáltatási keretszerződésben foglaltak szerint a közművelődési alapszolgáltatások biztosítása, különösen közművelődési események, tevékenységek szakmai, szervezési, irányítási és ellenőrzési feladatainak ellátása. Közművelődési és közösségfejlesztő programok, klubfoglalkozások, tanfolyamok, vásárok, gyermek-, és családi programok, társadalmi és nemzeti ünnepekhez kapcsolódó események, kerületi nagyrendezvények szervezési feladatainak ellátása. Előadó-művészeti események, kiállítások, fesztiválok, kiemelt rendezvények előkészítése, szervezése és lebonyolítása.

Együttműködés az Önkormányzat Kulturális koncepciójában megfogalmazott célok megvalósításában. Együttműködés az Önkormányzat és a Polgármesteri Hivatal vezetésével, a kerületi köznevelési, szociális és kulturális intézményekkel, a Kft. képviselete a felettes és külső szerveknél.

A Kft. irányítója és egyszemélyes felelőse az ügyvezető, aki a hatályos jogszabályok, a tulajdonos előírásai, valamint a szabályzatok keretei között önállóan és egyszemélyi felelősséggel irányítja az Kft. valamennyi telephelyét, és dönt a Kft. működését érintő kérdésekben.

Felelős a Kft. szakmai munkájának megfelelőségéért, feladatkörében elkészíti a Kft. szabályzatait az éves Közszolgáltatási tervet, a szakmai valamint pénzügyi beszámolót.

**3. A munkaviszony típusa, időtartama**

**A munkaviszony típusa:** A foglalkoztatásra munkaviszony keretén belül kerül sor, a létrejövő munkaviszony a munka törvénykönyvéről szóló 2012. évi I. törvény szerinti vezető állású munkavállalói jogviszony.

**A foglalkoztatás jellege:** teljes munkaidő, kötetlen munkarendben.

**A munkaviszony időtartama:** A munkaviszony határozott idejű, 5 éves, **2025. január 1. – 2029. december 31.** közötti időtartamra jön létre**,** újonnan létesített munkaviszony esetén 3 hónap próbaidő kikötésével.

A munkakör legkorábban 2025. január 1. napjától tölthető be.

**4. A munkavégzés helye**

**A munkavégzés helye**: 1076 Budapest, Thököly út 22.

**5. Illetmény**

**Illetmény**: A munkabér a munka törvénykönyvéről szóló 2012. évi I. törvény - vezető állású munkavállalókra vonatkozó - rendelkezéseire figyelemmel a felek megegyezése alapján történik.

**6. Feltételek, előnyök**

**A pályázat feltételei**:

* cselekvőképes, magyar állampolgár,
* büntetlen előéletű és nem áll a tevékenység folytatását kizáró foglalkozástól eltiltás hatálya alatt,
* rendelkezik a 39/2020. (X.30.) EMMI rendelet 1. melléklete 9. pontjában meghatározott felsőfokú végzettséggel és közművelődési szakképzettséggel, vagy nem szakirányú felsőfokú végzettséggel és felsőfokú szakirányú szakképesítéssel rendelkezik,
* végzettségének, szakképzettségének vagy szakvizsgájának és egyben a Kft alaptevékenységének megfelelő feladatkörben legalább ötéves szakmai gyakorlatot szerzett,
* részletes szakmai és vezetési programmal rendelkezik,
* amennyiben a pályázó nem rendelkezik jogász vagy közgazdász szakképzettséggel, az EMMI rendelet 4. § (1) bekezdése szerinti államháztartási és vezetési ismereteket nyújtó legalább 120 órás képzés megléte, vagy a pályázó nyilatkozata arról, hogy az ügyvezetői munkakör betöltése kezdeti időpontját követő 2 éven belül vállalja a képzés elvégzését.

**Előnyök a pályázat elbírálása során:**

* kulturális rendezvények szervezésében szerzett gyakorlat,
* ügyvezetői, cégvezetői munkakörben szerzett gyakorlat,
* helyismeret.

**7. A pályázat kötelezően benyújtandó dokumentumai**

A pályázat kötelezően benyújtandó dokumentumai:

1. részletes szakmai önéletrajz, amely tartalmazza a pályázó telefonos és elektronikus elérhetőségeit,
2. a munkakör szerinti feladatok ellátásra vonatkozó szakmai és vezetési program, amely tartalmazza a szakmai helyzetelemzésen alapuló, a kerület kulturális életének felpezsdítésére vonatkozó fejlesztési elképzeléseket,
3. a pályázati feltételekben felsorolt iskolai végzettséget, szakképzettséget tanúsító okiratok másolata,
4. 30 napnál nem régebbi hatósági erkölcsi bizonyítvány, amely igazolja a büntetlen előéletet, továbbá, hogy nem áll a tevékenység folytatását kizáró foglalkoztatástól eltiltás hatálya alatt,
5. az EMMI rendelet 4. §-ában meghatározott képzési kötelezettség teljesítésének igazolása vagy nyilatkozat a képzés munkaszerződés kezdő időpontjától számított két éven belül vállalására,
6. szakmai gyakorlatról szóló hiteles igazolás,
7. nyilatkozat, hogy cselekvőképes és hozzájárul a pályázati anyagában foglalt személyes adatainak a pályázati eljárással összefüggésben szükséges kezeléséhez,
8. nyilatkozat, hogy hozzájárul a jogszabályban meghatározott véleményezők részére pályázata tartalmának megismeréséhez,
9. nyilatkozat, hogy a munka törvénykönyvéről szóló 2012. évi I. törvény 211. §-a értelmében személyével kapcsolatban összeférhetetlenség nem áll fenn,
10. nyilatkozat a jogszabály által előírt vagyonnyilatkozat-tételi kötelezettségteljesítésének vállalásáról,
11. amennyiben pályázatának zárt ülés keretében történő tárgyalását kéri, erre irányuló írásbeli nyilatkozat.

**8. A pályázat benyújtásának határideje, módja**

**Határideje**: 2024. október 31.

**Módja**: A pályázatot egy példányban kell benyújtani Niedermüller Péter polgármester részére.

A benyújtás történhet

* postai úton Budapest Főváros VII. kerület Erzsébetváros Önkormányzata részére megküldve (1073 Budapest, Erzsébet körút 6.) A borítékon kérjük feltüntetni: ERöMŰVHÁZ Nonprofit Kft. ügyvezetői pályázat. VAGY
* elektronikus úton a polgarmester@erzsebetvaros.hu email címre.

A pályázat iránt érdeklődők a pályázatok elkészítéséhez szükséges tájékoztatás, valamint az intézmény megismerésére irányuló igényüket a Humánszolgáltató Iroda vezetője, Gyuris Gabriella részére jelezhetik. (Telefonszám: 1/462-3327, e-mail: Gyuris.Gabriella@erzsebetvaros.hu)

**9. A pályázat elbírálásának módja, rendje, határideje**

**Határideje**: 2024. december 11.

**Módja**: A pályázókat az EMMI rendelet 6. §-ában foglaltak szerinti Bizottság hallgatja meg. A pályázatokat Budapest Főváros VII. kerület Erzsébetváros Önkormányzatának Képviselő-testülete a Bizottság írásbeli véleménye ismeretében bírálja el. A pályázók az eredményről az elbírálást követően értesítést kapnak, az eredménytelenül pályázók pályázati anyaga postai úton visszaküldésre kerül. A pályázat kiírója fenntartja magának a jogot a pályázat visszavonására vagy a pályázati eljárás eredménytelenné nyilvánítására.

A pályázati eljárásban - a pályázat benyújtására nyitva álló határidőn belül - egy alkalommal van helye hiánypótlásnak, amely csak a pályázati felhívás 7. pont d)-k) pontjában szereplő nyilatkozatok, igazolások pótlására vagy javítására vonatkozhat. A hiánypótlási felhívás elektronikus úton kerül megküldése, a teljesítésre nyitva álló határidő az értesítéstől számított 8 nap, vagy – amennyiben a pályázat benyújtásáig kevesebb mint 8 nap van hátra – a pályázat benyújtásának határideje. A határidő elmulasztása jogvesztő és a pályázat érvénytelenségét vonja maga után.

**10. A pályázat publikálásának időpontja**

**A pályázat publikálásának időpontja**: 2024. 09. 30.

**Elérési helye**: [www.erzsebetvaros.hu](http://www.erzsebetvaros.hu), [www.eromuvhaz.hu](http://www.eromuvhaz.hu), <https://kozmuvallas.hu>